Wotrow (MP/SN). Při rjanym słónčnym wjedrje a přijomnych temperaturach zetka so zawčerawšim, njedźelu 15 zajimcow zbliska a zdaloka, zo bychu sej stare kultury a twarcow Wotrowskeho hrodźišća zbližili. Přeprosyła na nalětnju ekskursiju bě wjednica Kamjenskeho Muzeja zapadneje Łužicy Friederike Koch-Heinrichs.
Wěcywustojnje rozłožowaše wona stawizny kulturow, kotrež su w Hornjej Łužicy slědy zawostajili. Wotrowske hrodźišćo je impozantny swědk łužiskeje kultury, wosebje Billendorfskeje skupiny, kotraž tworješe kónčnu fazu łužiskeje kultury. Na městnje pokaza wjednica Kamjenskeho muzeja, hdźe běchu tysac lět pozdźišo stari Słowjenjo hrodźišćo dźělili a hdźe běštaj před sto lětami archeologaj Ludwig Feyerabend a Walter Frenzel wurywałoj.
Namjety zapodać
Budyšin. Domowina chce tež lětsa zasłužbne wosoby z Mytom Domowiny za zaměrne a wuspěšne zachowanje a wozrodźenje serbskeje rěče a kultury, z Mytom Domowiny za dorost a z Čestnym znamješkom Domowiny jako připóznaćom zasłužbow w towarstwowym dźěle wuznamjenić. Čłonojo župow, towarstwow a jednotliwcy su tuž namołwjeni, hač do 30. junija namjety zapodać.
Jurij Brězan tež mjenowany
Budyšin. Wotpowědnje napominanju direktora Serbskeho instituta prof. dr. Dietricha Šołty je město Budyšin informacisku taflu na Philippa Melanchthonowym gymnaziju njedawno wobnowiło. Nimo dalšich wosobinow je na tafli nětko tež Jurij Brězan mjez bywšimi šulerjemi mjenowany.
Bitzka oficialny kandidat
Při Nysy ćěło namakali
Zhorjelc. Po pokiwje swědki su zastojnicy cła wčera wječor w Zhorjelcu w starym industrijowym twarjenju při Nysy skeletěrowane ćěło njeznateje wosoby namakali. Statne rěčnistwo a kriminalna policija pad přepytujetej. Tuchwilu žane informacije njepředleža, kak a hdy je wosoba do hižo lětdźesatkaj njewužiwaneho twarjenja přišła. Tež k narodnosći a splahej ćěła njehodźi so tuchwilu hišće ničo rjec, kaž Zhorjelska policajska direkcija zdźěli. Kriminalisća tukaja na to, zo bu areal jako njeoficialne přebywanišćo wužiwane. Z obdukciju ćěła matej so jeho identita kaž tež přičina smjerće wujasnić. Hač jedna so wo njeskutk abo hač hodźi so tajki wuzamknyć, móža hakle po prawniskomedicinskim přepytowanju rjec. Policija dale informowaše, zo budu spušćomne informacije wo tym hakle za něhdźe tři tydźenje předležeć.
Wčerawša wólbna njedźela za wolerjow Rakečanskeje gmejny je z hladanišća předsydki gmejnskeho wólbneho wuběrka Franziski Pfeiffer a čestnohamtskich pomocnikow we wólbnych lokalach derje wotběžała.
Rakecy (aha/SN). Cyłkownje 2 947 wólbokmanych měješe rozsudźić, kotry ze štyrjoch nominowanych kandidatow ma přichodne sydom lět jako wjesnjanosta na čole gmejny z 3 607 wobydlerjemi stać. Wólbne wobdźělenje z 63 procentami, z cyłkownje 1 846 wotedatych hłosow bě 26 njepłaćiwe, swědči wo zajimje ludnosće wo dobre rozrisanje palacych načasnych problemow w gmejnje. Wužiwać móžachu ludźo wólbne lokale w Rakečanskej radnicy a sydarni Treffpunkt kaž tež w Komorowje.
Doskónčny wuslědk wotedatych hłosow přeswědča. Komorowčan Swen Holger Nowotny – nominowany wot CDU – nažnja 1 048 hłosow, štož wotpowěduje 58 procentam. Sven Barthel na lisćinje Swobodneho wolerskeho zjednoćenstwa dósta 354 a Peter Klemmer na lisćinje Njestronskich wolerjow 269 hłosow. Za njestronjana Svena Helma rozsudźi so 149 wolerjow.
W Slepjanskim Serbskim kulturnym centrumje su sej sobotu a wčera sta ludźi přewažnje z holanskeje wokoliny, z Grodkowskeho a Złokomorowskeho regiona kaž tež ze sakskich kónčin přehladku orchidejow wobhladali.
Haslow (bn/SN). Prěni nalětni koncert lětsa w Haslowje, kotryž je tamniša Domowinska skupina z podpěru Załožby za serbski lud wuhotowała, dožiwi wčera něhdźe 80 wopytowarjow. Młoda kapała SerBeat wobradźi přihladowarjam pisany kwěćel mjenje abo bóle znatych serbskich kaž tež mjezynarodnych pěsnjow. Nimo klasiskeje rockoweje hudźby z gitary, basgitary a bijadłow wobstejaceje wobsadki zaklinčachu we wobdźěłanjach přewažnje cuzych kompozicijow seksteta tež trompeta, saksofon a keyboard. Tak zasłyša w přiběracej měrje roztawacy publikum rockowe a popowe štučki kaž tež kompetentnje zanjesene wulěty do Jamaiki – při čimž skupina hustohdy stilej reggae a ska bjezposrědnje do kompozicijow zapřija, kaž instrumentalny medley (mjez druhim „Ja sym najrjeńši serbski cowboy“ a „Live is Life“) pokaza. Wjerški pak běchu tola nowše, znate serbske pěsnje, kaž na přikład „Ja sym zaso kradnył“ Lózych hólcow, „Młody być“ skupiny Łužica abo za serbskich hudźbnikow drje winowatostny „Palenc, palenc“.
szl_Latn szl_Latn hrv_Latn pol_Latn slv_Latn hrv_Latn bos_Latn szl_Latn hrv_Latn szl_Latn pol_Latn pol_Latn szl_Latn szl_Latn